Það er hin bandaríska Carla Rhodes sem kennir búktalstæknina en hún byrjaði að æfa sig í þessari ævafornu list þegar hún var níu ára gömul . Í dag er hún einn vinsælasti búktalari New York-borgar og var meðal annars tilnefnd til Andy Kaufman-grínverðlaunanna árið 2012 . Námskeiðið fer því fram á ensku en Margrét Erla sér um að túlka jafnóðum . Á námskeiðinu verður farið í grunntækni búktals og eru krakkar hvattir til að koma með eigin bangsa , brúðu eða jafnvel bara sokk . Það má segja að búktal sé orðið vinsælt aftur , eftir nokkurn tíma í dvala , eftir að hin ellefu ára gamla Darci Lynne hrósaði sigri í hæfileikakeppninni America’s Got Talent síðastliðið haust en hæfileiki hennar var einmitt búktal . Til að bæta á búktalarafjörið er vert að minnast á að Konni og ferðataskan hans eru á grunnsýningu Þjóðminjasafnsins um þessar mundir en frægasta búktalaratvíeyki Íslands er án efa Baldur og Konni sem voru upp á sitt besta um miðbik síðustu aldar .